Мсціслаў Ізяславіч (князь кіеўскі)

Мсцісла́ў Ізясла́віч (1125 — 13/19 жніўня 1170) — князь кіеўскі (15 мая 1167 — 12 сакавіка 1169; 22 лютага 1170 — 13 красавіка 1170), князь пераяслаўскі (1146—1149, 1151—1154), перасопніцкі (1155—1156), валынскі (1156—1170). Сын кіеўскага князя Ізяслава Мсціславіча і яго жонкі, верагодна германскай князёўны. Бацька першага галіцка-валынскага князя Рамана Мсціславіча, дзед караля Русі Данілы Раманавіча.

 Біяграфія 
У 1151—1154 гадах — князь пераяслаўскі. У 1152 годзе двойчы разбіў палавецкія орды. Браў удзел у войнах бацькі з чарнігаўскімі князямі і суздальскім князем Юрыем Далгарукім.

У 1154—1167 гадах — князь валынскі. У 1154 годзе, абложаны ў Луцку войскамі Юрыя Далгарукага, уцёк у Польшчу. Вярнуўся на Валынь у 1156 годзе. Пасля замацавання на Валыні распачаў барацьбу за валоданне Кіевам. У 1160 годзе авалодаў горадам і пасадзіў на кіеўскі стол свайго дзядзьку смаленскага князя Расціслава Мсціславіча. Пасля яго смерці, у 1167 годзе, стаў кіеўскім князем.

У 1168 годзе супольна з іншымі князямі разграміў палавецкія качовішчы над Арэллю і Снепарадам.

У сакавіку 1169 года абараняў Кіеў ад войск суздальскага князя Андрэя Багалюбскага, але быў вымушаны пакінуць горад і адступіць на Валынь. У 1170 годзе зноў заняў Кіеў. Памёр ва Уладзіміры на Валыні, быў пахаваны ў саборы святой Багародзіцы.

 Сям’я і дынастычныя сувязі 
Каля 1151 года ажаніўся з дачкой Баляслава III Крывавустага Агнешкай (1137—1182).

Дзеці:

 Раман (каля 1152—1205), князь наўгародскі (1168—1170), уладзімірскі (1170—1187, 1188—1205), галіцкі (1187—1188, 1199—1205), вялікі князь кіеўскі (1204)
 Уладзімір Мсціславіч (каля 1158—1170) — князь берасцейскі (1170)
 Святаслаў Мсціславіч — князь берасцейскі
 Усевалад Мсціславіч — князь валынскі, белзскі

 Літаратура 
 Войтович Л. В. Князівські династії Східної Європи (кінець IX — початок XVI ст.): склад, суспільна і політична роль. Історико-генеалогічне дослідження. — Львів: Інститут українознавства ім. І. Крип’якевича, 2000. — 649 с.
 Войтович, Л. В. Княжа доба на Русі: портрети еліти. — Біла Церква: Вид. О. В. Пшонківський, 2006. — С. 466—486.
 Котляр М. Ф. Мстислав Ізяславич // Енциклопедія історії України: У 10 т. / Редкол.: В. А. Смолій (голова) та ін.; Інститут історії України НАН України. — Київ: Наукова думка, 2010. — Т. 7: Мл — О. — С. 99.

Катэгорыя:Вялікія князі кіеўскія
Катэгорыя:Князі валынскія
Катэгорыя:Князі луцкія
Катэгорыя:Князі пераяслаўскія
Катэгорыя:Рускія князі XII стагоддзя
Катэгорыя:Военачальнікі Старажытнай Русі
Катэгорыя:Зрынутыя манархі
Катэгорыя:Ізяславічы Валынскія